Nabo | coetzeeblog
Dit het glad nie so ´n dramatiese kleur soos, bv kanola (Brassica rapa) nie. So ´n skamerige pers blommetjie, van hulle amper wit, alhoewel hulle familie is, is hierdie een, sekerlik die lelike niggie van die familie (Brassca napus). Hier staan dit bekend as nabo forrajero. Word geplant vir veevoer, die saad word ook gebruik vir die oorspronklike raapsaadolie én die ryp, het nie vatplek daaraan nie. Ideaal vir die grondbedekking in die winter en binne 70 dae, is daar kos vir die vee.
´n Uitgebreide familie, hierdie Brassicas. Rape, radyse, kanola, mizuna, rapini, komatsuna, tatsoi, Bok choy, Sjinese kool en nog heelwat meer. Veelsydige voedselsoort, dalk nie so opwindend vir die vleiseters nie. Natuurlik, weet ek niks van daardie met die snaakse name nie, glo dit smaak almal soos slaai en pietersielie en is heerlik vir die Oosterlinge, wat al daardie groenighede verorber. Hierdie inligting, is alles volgens Wikipedia en oom Google.
Hier het dit, dit is nou die voer een, die saad kan ook vir olie gebruik word, in die prentjie gekom, want die suikerrietproduksie, rook nie meer die pyp nie. Lae pryse van suiker en alkohol, maak die produksie daarvan nie meer so winsgewend nie en moet dit plek maak vir iets anders. Soja en mielies sal op die grond geproduseer word, nou is die suikerriet uitgeploeg, dit is te vroeg vir soja en/of mielies en teen 10 kg saad/hektaar, plant sommige boere nou nabo. Binne 70 dae kan dit bewei word en op 90 dae, afhangende van die hitte, kan dit gestroop word.
Niemand, kan my regtig sê, wat die opbrengs van die saad en die prys is nie. Dit loop mos saam met die klimaat, die opbrengs. Die prys weer hang af van ´n opportunistiese, buitestaander, wat sal besluit wat die boer moet kry. Normaal. Die eerste aanplantings, is nou aan die blom. Stand nie so wat wonders nie, maar dit behoort goeie organiese materiaal te wees, wat belangrik is, vir die geenbewerkingsprogram, wat gevolg word.
Die bewerking, om die nabo forrajero te vestig, het die grond mak gemaak, vir die volgende gewasse, soja, mielies en koring, sal die bewerking op ´n einde wees.
8 thoughts on “Nabo”
Middelkind se skoonpa het op die grens van Lesotho geboer, totdat veediefstal te erg geraak het. Hy het ‘n nuwe tipe gewas aangeplant (kan ongelukkig nie die naam onthou nie) wat goeie voer sou wees. Boere is wonderlike entrepreneurs en dis seker die mees onderwaardeerde beroep (gewoonlik is dit ‘n roeping!) op aarde.
Ek dink dit is ‘n kombinasie van roeping en deesdae, moet daar ook baie van besigheidsbestuur ook wees. Waar op die grens van Lesotho? Soos die kraai vlieg, was ons nie meer as 30 km van die grens af nie, maar gelukkig, was die Caledonrivier, tussen ons en die grens.
Junie 25, 2016 om 7:12 vm
Dit was net buitekant Ficksburg – ek dink dis seker dieselfde rivier wat die grens van hulle plaas gevorm het, die kinders het te heerlik op trekkerbuitebande in die rivier afgevaar na ‘n goeie reenbui. My swaer se van is Fox, so ‘n regte Vrystaatse Engelsman wat Afrikaans, Engels en Sotho ewe goed praat.
Junie 22, 2016 om 9:39 vm
Boere moet iets van ‘n wetenskaplike in hulle hê, dink ek. Dis nou wraggies nie net vir “gryp land” en beginne boer met ‘n skaap en ‘n bok nie.
Junie 25, 2016 om 5:55 vm
Ja, heelwat meer as net wetenskaplike. ‘n Paar ander beroepe is ook vervat, in die omskrywende beroep van boer.
Junie 22, 2016 om 7:18 nm
Junie 22, 2016 om 7:58 nm
Interessant. Word dit vir veevoer gebruik?
Ja, dit word ook vir veevoer gebruik. Bewei of afgesny.